3.

Articolul 10 se modifică după cum urmează: (a) alineatul (2a) se elimină; (b) alineatul (4) se modifică după cum urmează: (i) primul paragraf se modifică după cum urmează: — litera (d) se înlocuiește cu următorul text: „(d) proceduri judiciare referitoare la aplicarea articolului 9 din prezentul regulament pentru rutele unde au fost impuse obligații de serviciu public, în conformitate cu articolul 4 din Regulamentul (CEE) nr. 2408/92, având drept consecință suspendarea temporară a exploatării acestor rute.”; — litera (e) se elimină; (ii) al doilea, al treilea, al patrulea și al cincilea paragraf se elimină; (iii) se adaugă următorul paragraf: „În cazul în care impactul războiului de agresiune al Rusiei împotriva Ucrainei și distrugerea de infrastructuri critice afectează atât capacitatea de a furniza servicii aeriene, cât și cererea de servicii aeriene, coordonatorii aplică primul paragraf litera (a) pentru rutele dintre Uniune și Ucraina pe durata închiderii spațiului aerian sau pe durata închiderii aeroporturilor, oricare dintre aceste evenimente are loc mai târziu, și pe parcursul unei perioade suplimentare de 16 săptămâni. Coordonatorul notifică Comisiei data de începere și data de încheiere a perioadei de 16 săptămâni.”; (c) se introduc următoarele alineate: „(4a) În plus, în perioada 30 octombrie 2022-28 octombrie 2023, neutilizarea unui slot poate fi justificată și prin introducerea, de către autoritățile publice, a unor restricții menite să abordeze orice situație epidemiologică majoră, dezastru natural major sau tulburări politice majore la unul dintre capetele unei rute pentru care slotul în cauză a fost utilizat sau a fost planificat să fie utilizat, cu condiția ca restricțiile respective să aibă un impact semnificativ asupra posibilității de a călători sau asupra cererii de călătorii și ca, pe rutele în cauză, restricțiile să conducă la oricare dintre următoarele: (a) închiderea parțială sau totală a frontierei, a aeroportului sau a spațiului aerian pe parcursul unei părți substanțiale a perioadei de planificare orară relevante; (b) un impediment major care afectează capacitatea pasagerilor de a călători cu orice transportator pe ruta directă respectivă pe parcursul unei părți substanțiale a perioadei de planificare orară relevante, de exemplu, în cazul în care impedimentul este legat de oricare dintre următoarele motive: — restricții de călătorie bazate pe naționalitate sau pe localitatea de reședință, interzicerea tuturor călătoriilor, cu excepția celor esențiale, sau interdicții privind zborurile dinspre sau înspre anumite țări sau zone geografice; — restricții de circulație sau măsuri de carantină sau de izolare în țara sau regiunea în care este situat aeroportul de destinație (inclusiv punctele intermediare), cu excepția cazului în care carantina poate fi evitată printr-un test negativ, o dovadă a vindecării sau o dovadă a vaccinării recunoscute de Uniune; — restricții privind disponibilitatea serviciilor esențiale pentru sprijinirea directă a exploatării unui serviciu aerian, inclusiv închiderea serviciilor de ospitalitate și publice, inclusiv a serviciilor de transport, care conduc la o scădere drastică a cererii la oricare capăt al rutei; — limitări ale numărului de pasageri per zbor și ale frecvenței zborurilor per transportator aerian, care conduc la o scădere drastică a cererii la oricare capăt al rutei; (c) restricții privind deplasările echipajelor companiilor aeriene care împiedică în mod semnificativ funcționarea serviciilor aeriene înspre sau dinspre aeroporturile deservite, inclusiv interdicții bruște de intrare sau imobilizarea neașteptată a echipajului din cauza măsurilor de carantină, cu excepția cazului în care carantina poate fi evitată printr-un test negativ, o dovadă a vindecării sau a vaccinării recunoscută de Uniune. Prezentul alineat se aplică în perioada în care se aplică restricțiile menționate la primul paragraf și pentru o perioadă suplimentară de până la șase săptămâni, sub rezerva celui de al treilea și celui de al patrulea paragraf. Cu toate acestea, în cazul în care restricțiile respective încetează să se aplice cu mai puțin de șase săptămâni înainte de sfârșitul unei perioade de planificare orară, prezentul alineat se aplică intervalului rămas din perioada de șase săptămâni numai în cazul în care sloturile din perioada de planificare orară ulterioară sunt utilizate pentru aceeași rută. Prezentul alineat se aplică numai sloturilor utilizate pentru rutele pentru care acestea au fost deja utilizate înainte de publicarea restricțiilor menționate la primul paragraf. Prezentul alineat încetează să se aplice în cazul în care transportatorul aerian utilizează sloturile respective pentru a trece la o rută care nu este afectată de restricțiile menționate la primul paragraf. În cazul în care majoritatea statelor membre care reprezintă cel puțin 50 % din populația Uniunii aplică restricțiile menționate la primul paragraf, care au un impact semnificativ asupra posibilității de a călători sau asupra cererii de călătorii și care conduc la oricare dintre situațiile menționate la primul paragraf literele (a)-(c), fiecare coordonator poate, în urma unei decizii unanime a coordonatorilor tuturor aeroporturilor coordonate la nivel comunitar în sensul că neutilizarea sloturilor este în general justificată și a notificării deciziei de către aceștia Comisiei și statelor membre, aplica prezentul alineat tuturor sloturilor deținute pe respectivele aeroporturi pe durata restricțiilor aflate în vigoare și pentru o perioadă de până la șase săptămâni suplimentare, cu condiția ca aceste restricții să afecteze un număr semnificativ de rute înspre sau dinspre un aeroport comunitar, făcând astfel ca traficul aerian din Uniune să fie în mare măsură neviabil sau conducând la condiții de concurență inechitabile. (4b) În cazul în care neutilizarea unui slot este justificată de restricțiile menționate la alineatul (4) sau (4a), coordonatorii consideră că slotul a fost utilizat în cadrul seriei de sloturi în cauză. (4c) Transportatorii aerieni ale căror operațiuni sunt împiedicate de măsuri restrictive adoptate în temeiul articolului 29 din Tratatul privind Uniunea Europeană (TUE) sau al articolului 215 din Tratatul privind funcționarea Uniunii Europene (TFUE), inclusiv cele în vigoare la 26 octombrie 2022, precum și transportatorii aerieni care fac obiectul unei interdicții de exploatare pe teritoriul Uniunii enumerați în anexa A sau B la Regulamentul (CE) nr. 474/2006 al Comisiei (*1) nu au dreptul să invoce o justificare pentru neutilizarea sloturilor în temeiul alineatelor (4) și (4a) de la prezentul articol. Cu toate acestea, prin derogare de la primul paragraf, în cazul în care acestor transportatori aerieni li se permite să utilizeze aeronave închiriate cu echipaj ale unui transportator aerian ale cărui operațiuni nu sunt împiedicate de astfel de măsuri restrictive și care nu face obiectul unei astfel de interdicții de exploatare, aceștia pot invoca o justificare pentru neutilizarea sloturilor în temeiul alineatelor (4) și (4a), cu condiția respectării normelor de siguranță aplicabile în Uniune. (4d) Coordonatorii au obligația de a face cu regularitate schimb de bune practici privind punerea în aplicare a alineatelor (4) și (4a), cu scopul de a asigura aplicarea coerentă și consecventă în întreaga Uniune. Coordonatorii publică și actualizează periodic lista destinațiilor cărora li se aplică alineatele (4) și (4a). (*1) Regulamentul (CE) nr. 474/2006 al Comisiei din 22 martie 2006 de stabilire a listei comunitare a transportatorilor aerieni care fac obiectul unei interdicții de exploatare pe teritoriul Comunității menționate la capitolul II din Regulamentul (CE) nr. 2111/2005 al Parlamentului European și al Consiliului (JO L 84, 23.3.2006, p. 14).”;" (d) alineatul (5) se înlocuiește cu următorul text: „(5) La solicitarea unui stat membru sau din proprie inițiativă, Comisia examinează aplicarea alineatelor (4) și (4a) de către coordonatorul unui aeroport care intră în domeniul de aplicare a prezentului regulament.”